La companyia local Acteonica Teatre presenta una divertida comèdia sobre una parella en els temps de les xarxes socials
16 de desembre 2020

![](/media/axrfzzcs/83-desparellats-acteonica-teatre.jpg)  
  

La Delegació de Cultura de l'Ajuntament de Sagunt torna a programar l'obra de teatre _Desparellats_, després de l'èxit que va tindre en la seua estrena al juliol passat, en el Centre Cultural Mario Monreal, per al qual es van esgotar les entrades. En esta ocasió, com a part de la programació de tardor, l'obra es representarà a la Casa Municipal de Cultura (c/ Progrés) este dissabte, 19 de desembre, a partir de les 20 hores. La companyia saguntina Acteonica Teatre posarà en escena esta obra escrita per Albert Forment i interpretada per Toni Llorens i Paqui Rondán. El preu de l'entrades és de 7 € i es poden aconseguir en Servientradas. Comèdia en valencià amb una duració de 75 minuts i amb aforament limitat per la pandèmia.

Des del departament de Cultura qualifiquen _Desparellats_ com un divertidíssim 'duòleg' còmic o com un delirant monòleg amb dos monologuistes, que tracta de com es forma una parella en els temps de les xarxes socials. La boja convivència pel canvi de sexe d'ell, Toni, que es convertix en Paqui, i d'ella, Paqui, que es convertix en Toni, i les seues manies per la diferent condició social, les contraposades opcions vacacionals o l'obsessió per viure amb mascotes a casa.

Acteonica Teatre, una companyia fundada a l'octubre de 2018 per l'escriptor Albert Forment, i els actors Toni Llorens i Paqui Rondán, tots lligats a la capital del Camp de Morvedre, va nàixer sobre la graderies del Teatre Romà de Sagunt i el seu nom es deu als personatges i el mite d'Acteó i Sonnica, i recorda la tradició teatral bimilenaria que, de manera ininterrompuda, arriba fins a l'actualitat a Sagunt. El seu nom evoca, per tant, les nostres arrels mediterrànies, des de la més pura contemporaneïtat. _Totum revolutum_ cooperatiu d'actors i escriptor, aspiren a portar a l'escenari un teatre pur basat en el text i la interpretació per a representar els abismes i bogeries de la tragicòmica condició humana. La primera obra que va estrenar esta companyia va ser _La madonna del Papa Borja_.​ 

*   [](http://www.facebook.com/sharer.php?u=https://aytosagunto.es/va/actualitat/la-companyia-local-acteonica-teatre-presenta-una-divertida-comedia-sobre-una-parella-en-els-temps-de-les-xarxes-socials/ "Facebook")
*   [](http://twitter.com/share?url=https://aytosagunto.es/va/actualitat/la-companyia-local-acteonica-teatre-presenta-una-divertida-comedia-sobre-una-parella-en-els-temps-de-les-xarxes-socials/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-companyia-local-acteonica-teatre-presenta-una-divertida-comedia-sobre-una-parella-en-els-temps-de-les-xarxes-socials/ "Linked In")
*   [](mailto:?body=https://aytosagunto.es/va/actualitat/la-companyia-local-acteonica-teatre-presenta-una-divertida-comedia-sobre-una-parella-en-els-temps-de-les-xarxes-socials/)